- Előszó
- Ajánló
- Mesék
- A szerző
- Impresszum

# MESEKALÁSZ

### Szúrja, a napocska

Szúrja otthonát az égbe építette. Azért oda, mert onnan jó kilátás nyílik a Földre.
Reggeltől estig őrködik a Föld lakói felett. Figyelmét nem kerülik el sem a fák, sem a virágok, egyetlen állat sem. Bizony-bizony szemmel tartja az embereket is. Még a legapróbbakat is! Szép fényes szemeit sokszor törölgeti bánatosan, pedig nagyon szeret mosolyogni. Tudod mikor bánatos? Amikor azt látja, hogy az emberek bántják egymást, bántják az állatokat, növényeket. Amikor nincs békesség. Amikor harag van és féltékenység, irigység és önzés, Szúrja, a napocska nagyon szomorú. Elhatározta, hogy leküldi fiait a földre, hogy rendet teremtsenek. Délben érkeznek a Sugár fiúk, mert akkor a legerősebbek.
- Menjetek fiúk, vigyetek az embereknek fényt! Sugár Sanyi, te indulj észak felé.
Sugár Simi, te haladj délnek, Sugár Sebi, te menj keletre, Sugár Samu, te pedig nyugatra. A ti dolgotok megtisztítani az emberek szívét a gonosztól.
- Szúrja apánk, mi ezt könnyűszerrel megoldjuk - mondja Sugár Samu.
- Bízom bennetek fiaim, hiszen ti én vagyok. De ne becsüljétek le az embereket, sokan sötét pincébe dugják a szívüket előletek. Meg kell találnotok ezt a rejtekhelyet.
- Nézd testvérem! Itt jön egy ember! Szomorúan a földet nézi.
- Nézd azt a másikat! Torkaszakadtából szitkozódik.
- Ott! Oda nézz! Az a férfi lődözi a madarakat! Testvérkéim! Hová kerültünk? Az a nő tépi a másik ruháját, miközben hú de csúnyán kiabál.
- Hát az az ember mit csinál? Elvitte azt, ami nem az övé.
- Hú! Egész beleizzadtam! Olajat öntenek a tengerbe! Nem csoda, hogy Szúrja apánk szomorú. Ő akkor elégedett, ha azt látja: szép zölden nő a fű, gyümölcsöt teremnek a fák, madarak dalolnak és gondtalanul élnek az erdő vadjai, és az emberek szeretik egymást.
- Szeretet! Egészen lángra lobbanok! - mondja Sugár Sanyi.
- Készítsünk haditervet! Amikor az emberek alszanak, csempésszünk a szívükbe egy kis lángocskát.
- Nem tehetjük, amikor alszanak, mert akkor Csandra, a Holdacska felügyel rájuk.
- Nappal világítsuk meg a gondolataikat!
- Persze, hogy nappal, hát te is Nap vagy, te kis buta!
- A Nap nappal ragyog.
- Figyelem! Fénykezelés, szívgyógyítás indul!
- Mennyi gyönyörű fényes szív!

Vissza a tartalomjegyzékhez