- Előszó
- Ajánló
- Mesék
- A szerző
- Impresszum

# MESEKALÁSZ

### Remény

Fényes fenekével pancsol a Nap, Isten adta fürdőkádjában. Szürkére tikkadt kopár szirt kapaszkodik a rejtélyes tengerparton.
Ez talán egy képeslap? Vagy egy álom?
Túl téren és időn, bezoomolva a szirtet, egy belső világba hívó, alig észrevehető rés hívogat. Tinta kék tenger bújócskázik a barlang rejtett világában. Ennek a különös világnak legjobb ismerője egy apró aranyhal, aki láncszeme múltnak, jelennek és jövőnek. Apró uszonyaival, biztonsággal talál rá az alig látható résre, amely a sziklahasadékon át vezet le a mélybe, a szirt tenger alatti világába. Aranypénz ruhájában gondtalanul úszik a végtelen világban. Kelyhek és serlegek, gyűrűk, és egyéb kincsek fénytelen temetőhelye van itt. Kik használták ezeket a tárgyakat? Talán Atlantisz letűnt világa rejtőzik itt a kincsvadászok elől? A kis aranyhal bátran úszik, hiszen hazajött. Ne gondold, hogy nem él ez a rejtett világ! Mélységes gondolatok lakóhelye. Ezer szólamban morajlik, visszhangzik, fütyül és süvít, a szerint, hogy milyen mélységben hallgatod. Nemzedékek sírnak és nevetnek bebarangolva a lélek rejtett bugyrait. Hol a vad hullámok csapkodnak, hol a víz lágyan simogat.
Kincs ez a víz! Él és remél. Kér és kiált. Elképzelted már valaha, hogy bent vagy az óceán mélyén? Végtelen és határtalan vízmindenség vesz körül. A mélység mámorító morajában átlényegülsz és már nincs külön te + az óceán, csak ti, azaz mi, a végtelen víz-lélek.
A fekete szörny ezer karjával igyekszik tiszta ártatlanságát bemocskolni. Olajat és vegyszert önt a vízbe, kárörvendve röhög, mikor a halak felpüffedt hasukat dobják fel a bűzös lébe.
Zöldes-szürke zsíros lepényben fuldokolnak a tenger gyümölcsei: rákok, polipok, és a vízi madarak.
Bálna vadászok gyilkolnak még több haszon, még több profit reményében.
Szenny és vér keveredik a savas esővel.
- Segítség! Segítség! Vérzik a lelkem! - kiállt a Föld. - Érted, EMBER?

Vissza a tartalomjegyzékhez